b'\n_START_ARTICLE_\n\xc8\x98orecar \xc3\xaenc\xc4\x83l\xc8\x9bat\n_START_SECTION_\nDescrierea\n_START_PARAGRAPH_\nAre o m\xc4\x83rime de 50\xe2\x80\x9366\xc2\xa0cm, mai mare dec\xc3\xa2t corbul. Greutatea: mascul 600\xe2\x80\x931380 g, femela 780\xe2\x80\x931660 g. Femela mai mare dec\xc3\xa2t masculul._NEWLINE_Penajul este pestri\xc8\x9b brun cu alb pe spate \xc8\x99i cap, mai \xc3\xaenchis pe piept. Abdomenul brun cu dungi albe. Exemplarele tinere care ajung \xc3\xaen Rom\xc3\xa2nia au peste abdomen o band\xc4\x83 lat\xc4\x83 brun\xc4\x83. Adul\xc8\x9bii, care vin mai rar \xc3\xaen Rom\xc3\xa2nia, nu au aceast\xc4\x83 band\xc4\x83 \xc3\xaentunecat\xc4\x83. Coloritul variaz\xc4\x83 \xc3\xaen intensitate \xc3\xaentre subspecii._NEWLINE_Coada este albicioas\xc4\x83 \xc8\x99i se termin\xc4\x83 cu o band\xc4\x83 subterminal\xc4\x83 lat\xc4\x83 brun \xc3\xaentunecat\xc4\x83. Aripile albe dedesubt, cu o pat\xc4\x83 neagr\xc4\x83 la \xc3\xaencheietur\xc4\x83 \xc8\x99i cu penele de pe margini mai \xc3\xaenchise la culoare._NEWLINE_Tarsele de pe picioare sunt "\xc3\xaenc\xc4\x83l\xc8\x9bate" \xc3\xaen pene p\xc3\xa2n\xc4\x83 la baza degetelor (de unde \xc8\x99i denumirea de "\xc8\x99orecar \xc3\xaenc\xc4\x83l\xc8\x9bat"). Degetele sunt galbene iar ghearele negre. Ciocul galben la baz\xc4\x83, cu v\xc3\xa2rful negricios.\n_START_SECTION_\nDimorfismul sexual\n_START_PARAGRAPH_\nSexele se aseam\xc4\x83n\xc4\x83 \xc3\xaentre ele, dar femelele sunt mai grele, cu dungi mai pu\xc8\x9bine pe coad\xc4\x83.\n_START_SECTION_\nR\xc4\x83sp\xc3\xa2ndirea \xc3\xaen Rom\xc3\xa2nia \xc8\x99i Republica Moldova\n_START_PARAGRAPH_\n\xc3\x8en Rom\xc3\xa2nia \xc8\x99i Republica Moldova se \xc3\xaent\xc3\xa2lne\xc8\x99te \xc3\xaen sezonul rece (oaspete de iarn\xc4\x83) subspecia Buteo lagopus lagopus, care vine toamna \xc3\xaen num\xc4\x83r mare din nord (din regiunile tundrei eurasiatice \xc8\x99i Scandinavia). Prim\xc4\x83vara revine \xc3\xaen nord pentru a cuib\xc4\x83ri. Iarna este \xc3\xaent\xc3\xa2lnit \xc3\xaen \xc8\x9binuturile de deal \xc8\x99i de c\xc3\xa2mpie descoperite, mai frecvent \xc3\xaen partea sudic\xc4\x83 a Rom\xc3\xa2niei._NEWLINE_Recent s-a semnalat \xc3\xaen Rom\xc3\xa2nia subspecia r\xc4\x83s\xc4\x83ritean\xc4\x83 Buteo lagopus menzbieri (\xc8\x99orecarul \xc3\xaenc\xc4\x83l\xc8\x9bat r\xc4\x83s\xc4\x83ritean) provenit\xc4\x83 din regiunea nord-est asiatic\xc4\x83; aceasta are coloritul cafeniu cu crem-deschis.\n_START_SECTION_\nHabitat\n_START_PARAGRAPH_\nTr\xc4\x83ie\xc8\x99te \xc3\xaen zonele descoperite nord-asiatice, \xc3\xaen principal \xc3\xaen c\xc3\xa2mpiile joase, \xc3\xaen tundra f\xc4\x83r\xc4\x83 copaci, mai rar \xc3\xaen tundra \xc3\xaemp\xc4\x83durit\xc4\x83 \xc8\x99i taigaua din extremul nordic, c\xc3\xa2nd lemingii \xc8\x99i \xc8\x99oarecii de c\xc3\xa2mp sunt abunden\xc8\x9bi._NEWLINE_Ierneaz\xc4\x83 la sud \xc3\xaen \xc8\x9binuturile de deal \xc8\x99i de c\xc3\xa2mpie descoperite, inclusiv \xc3\xaen step\xc4\x83, terenuri agricole \xc8\x99i mla\xc8\x99tini.\n_START_SECTION_\nComportament\n_START_PARAGRAPH_\nSunt p\xc4\x83s\xc4\x83ri migratoare cu zone de reproducere \xc8\x99i de iernare separate. Pleac\xc4\x83 spre zonele de iernare din sud \xc3\xaen septembrie-octombrie \xc8\x99i se \xc3\xaentorc \xc3\xaen zonele de reproducere \xc3\xaen aprilie-mai. Timpul \xc8\x99i amploarea migra\xc8\x9biei depinde de abunden\xc8\x9b\xc4\x83 sezonier\xc4\x83 a pr\xc4\x83zii \xc3\xaen zonele de reproducere \xc8\x99i de iernare.\n_START_SECTION_\nHrana\n_START_PARAGRAPH_\nSe hr\xc4\x83nesc \xc3\xaen principal cu roz\xc4\x83toare mici, mai ales cu \xc8\x99oareci de c\xc3\xa2mp (Microtus) \xc8\x99i lemingi (Dicrostonyx, Lemmus). Se hr\xc4\x83nesc \xc8\x99i cu p\xc4\x83s\xc4\x83ri (porumbei de p\xc4\x83dure, presuri, pot\xc3\xa2rnichi, mai ales cele bolnave), alte vertebrate, inclusiv pe\xc8\x99ti, insecte, p\xc4\x83ianjeni \xc8\x99i hoituri (pas\xc4\x83ri moarte etc.), mai ales c\xc3\xa2nd hrana principal\xc4\x83 (roz\xc4\x83toarele) este limitat\xc4\x83._NEWLINE_V\xc3\xa2neaz\xc4\x83 ziua, ocazional \xc3\xaen amurg. Planeaz\xc4\x83 jos sau zboar\xc4\x83 pe loc pentru a observa prada, ori se a\xc8\x99az\xc4\x83 \xc3\xaen locuri pu\xc8\x9bin mai \xc3\xaen\xc4\x83l\xc8\x9bate, de unde p\xc3\xa2nde\xc8\x99te roz\xc4\x83toarele.\n_START_SECTION_\nReproducerea\n_START_PARAGRAPH_\nSunt p\xc4\x83s\xc4\x83ri monogame \xc8\x99i tr\xc4\x83iesc \xc3\xaen perechi._NEWLINE_De obicei cuiburile sunt f\xc4\x83cute pe st\xc3\xa2nci protejate: pe malul r\xc3\xa2ului, pe faleze, pe un afloriment stancos, foarte rar \xc3\xaen copaci. Construie\xc8\x99te un cuib voluminos din be\xc8\x9be c\xc4\x83ptu\xc8\x99it cu iarb\xc4\x83 \xc8\x99i resturi de prad\xc4\x83._NEWLINE_Ou\xc4\x83le sunt depuse \xc3\xaen mai-iunie. Depune 3-5 ou\xc4\x83; dar poate depune un num\xc4\x83r mai mare de ou\xc4\x83 (p\xc3\xa2n\xc4\x83 la 7) \xc3\xaen sezoanele bune, c\xc3\xa2nd hrana este abundent\xc4\x83._NEWLINE_Incuba\xc8\x9bia dureaz\xc4\x83 circa 30 de zile. Puii se acoper\xc4\x83 cu pene \xc8\x99i pot zbura la 5-6 s\xc4\x83pt\xc4\x83m\xc3\xa2ni.\n_START_SECTION_\nStarea de conservare\n_START_PARAGRAPH_\nPe Lista Ro\xc8\x99ie a IUCN (Uniunea Interna\xc8\x9bional\xc4\x83 pentru Conservarea Naturii \xc8\x99i a Resurselor Naturale) \xc8\x99orecarul \xc3\xaenc\xc4\x83l\xc8\x9bat este listat ca specie neamenin\xc8\x9bat\xc4\x83 cu dispari\xc8\x9bia (LC). Nu sunt amenin\xc8\x9b\xc4\x83ri evidente \xc3\xaen locurile de reproducere, dar cartierele de iernat sunt supuse unor perturb\xc4\x83ri ale habitatelor \xc8\x99i altor presiuni umane. Popula\xc8\x9bia global\xc4\x83 este estimat\xc4\x83 la circa 500 000 de exemplare'